हिन्दू मोहल्ला है हमारा, उससे कुछ ही दूर रांची की पहाड़ी है और उसके नीचे, मुस्लिम मोहल्ला । बात थोड़ी पुरानी है, हमारे घर के बाद ही खेत शुरू हो जाते थे, इसलिए हिन्दू मोहल्ले और मुस्लिम मोहल्ले के बीच खाली खेत ही थे, कोई घर नहीं था । अब तो खेत रहे नहीं...मकानों का जाल बन गया है । हाँ तो, कुल मिला कर बात ये हुई कि, हिन्दू-मुस्लिम रायट हो चुका था । पूरा शहर श्मशान की तरह, कभी खामोश हो जाता और कभी हादसों से आबाद । रात में कभी 'जय बजरंग बली की आवाज़ गूंजती और कभी अल्लाह हो अकबर...और इन गूंजों के बीच, गूंजती मौत की चीख, फिर मौत का सन्नाटा, और हलाक़ होती मानवता के अनगिनत आर्तनाद...